Verminkte lyk uitgeken as vrou van Pta | Netwerk24
Verminkte lyk uitgeken as vrou van Pta
Deur Andrea Küsel 07 Desember 2017 13:21
Die verminkte lyk van 'n vrou van Pretoria wat verlede Woensdag op die N1-hoofweg gevind is, is vroeër vandeesweek uitgeken as Dianne Rose Ayres (36) van Kilnerpark in die Pretoriase Moot.
Ayres is vir die laaste keer op 29 November gesien toe haar vriendin Annari Nemo haar by haar huis in Kilnerpark afgelaai het.
Dianne Rose Ayres (36) Foto: Facebook
"Ons was saam na die begrafnis van ons vriend. Ek het haar by haar huis afgelaai en sy het by die huis ingegaan. Dit was die laaste keer wat ek haar gesien het."
Kapt. Coba Brits, woordvoerder van die Villieria-polisiekantoor, sê Ayres is op 29 November naby die N1-snelweg gevind, maar dat sy in daardie stadium onbekend was aan die polisie.
"Die Villieria-polisie het op verskeie maniere probeer om haar identiteit vas te stel. Op 5 Desember is daar 'n vrou as vermis aangemeld. Dit het geblyk dieselfde vrou te wees."
Brits sê haar naasbestaandes is onmiddellik in kennis gestel. "Die familie ontvang alle moontlike bystand van die speurdiens."
Volgens Brits word 'n saak van strafbare manslag ondersoek. "Alle leidrade word ondersoek en geen gevolgtrekkings word op die oomblik gemaak nie."
Ayres se ma, Rose, het vroeër op Facebook geskryf dat sy haar dogter Woensdag moes gaan uitken.
"My dogter is doodgekap en by 'n motor uitgegooi. Haar gesig is weg, albei haar voete is bo die enkels afgekap, en sy het diep meswonde oor haar liggaam," lui die boodskap.
Brits sê hoewel die lyk verskeie beserings gehad het, word geen liggaamsdele vermis nie. "Die oorsaak van die beserings sal weergegee word in die volledige lykskouingsverslag."
Brits doen 'n beroep op enige lid van die publiek wat inligting rondom die voorval het om die Villieria-speurtak by 012 403 8607 te kontak.
Ayres (36) se verminkte lyk is verlede Woensdag naby die N1-snelweg in Pretoria gekry. Foto: Facebook